Bibliatanulmányozás a Gyakorlatban XII.
Az Ószövetség fő üzenete
Lk 24:25-32, 44-46
Az elmúlt hetek során próbáltuk a bibliaértelmezés alapelveit lefektetni, átismételni. Volt arra is alkalom, hogy néhány igerészen keresztül gyakoroljuk a három alapvető kérdés megválaszolását: (1) mi az eredeti üzenet? (2) Milyen emberi szükségen keresztül kapcsolódik ez Krisztushoz és az evangéliumhoz? (3) Mi a köze mindennek hozzám, hogyan alkalmazhatom ezt az életemben? 
A mostani alkalommal tovább folytatjuk a témát, de némi kockázatot is vállalunk. Hasonlóan a középkor tengerészeihez, akik egy egzotikus expedícióra mentek, mi is most veszélyes vizekre evezünk, ahol óriási hullámok és nem várt zátonyok fenyegethetnek, de abban a reményben tesszük ezt, hogy a veszély vállalásával együtt a jutalmunk is nagyobb lesz. Hogy melyek ezek a veszélyes vizek, aminek most nekivágunk? Az Ószövetség értelmezése.
Meggyőződésem, hogy nem sok téma vált ki olyan heves vitát, mint az Ószövetség. A bibliatanulmányozás során közületek többen is megfogalmazták, hogy hát az Újszövetség még rendben van, de az igazi nagy fa, amibe beleragad a fejszénk, az az Ószövetség. Nemrég beszéltem egy népegyházba járó férfivel, aki saját elmondása szerint református meggyőződésű, és tartja magát a II. Helvét Hitvalláshoz. Nem kis meglepetésemre a beszélgetést azzal kezdte: „Abban azért megegyezünk, hogy az Ószövetség nem Isten igéje, nem?” Majd elég értetlenül nézett, amikor azt válaszoltam, hogy nem, ebben nem lehet megegyezni. Majd beszélt az Ószövetség és Újszövetség különböző istenképéről: az Újszövetségben ott a szeretet, de az Ószövetség istenével ő azonosulni nem tud. Úgy gondolom, hogy e férfi sajnálatos álláspontja annak köszönhető, hogy sosem kapott világos, biblikus tanítást az Ószövetség értelmezéséről. És sajnos ezzel nincs egyedül. 
Isten segítségét kérve tehát a következő alkalmak során az Ószövetség kutatása vad és veszélyes vizeinek vágunk neki.
Az Ószövetség Krisztusról szól!
Tegyük fel tehát a kérdést: miről szól az Ószövetség? Hadd lőjem le már a legelején a poént: az Ószövetség JÉZUSRÓL szól. Lehet, hogy bólogatunk ezt hallva, és nyugtázzuk a választ: persze. Ám szeretném, ha nem így lenne. Szeretném, ha ez a válasz meghökkentene és felrázni minket. Szeretném, ha ennek a válasznak a teljes súlyát átéreznénk.
Jézusról szól az Ószövetség? Az áldozati rendszer fejezetek hosszan tartó részletes kis leírásai arról, hogyan kell a májat és vesét különválasztani? A tisztasági törvények hosszú sora, hogy melyik állatot lehet megenni, és milyen a poklosságból való tisztulási szertartás? A néha 9 fejezeten keresztül tartó nemzetségtáblázatok? Az Ígéret földjének nyolc fejezeten át történő felosztása a 12 törzs között? A szent sátor vagy templom építésének apró részletekbe menő leírása? Izráel zavaros történelme a bírák vagy királyok korában? Mindez tényleg Krisztusról szólna? 
A válaszom az, hogy igen, mindezek is Jézusról szólnak. Nyilván egy ilyen erős állítás bizonyítékot igényel, ezért nézzünk meg három igerészt.
„25Ő pedig azt mondta nekik: Ó, balgák és rest szívűek mindazoknak az elhivésére, amiket a próféták szóltak! 26Hát nem ezeket kellett elszenvednie Krisztusnak és úgy menni be az ő dicsőségébe? 27És Mózestől és valamennyi prófétától kezdve elmagyarázta nekik mindazt, amelyek felőle megírattak az Írásokban. 28Közben elérkeztek ahhoz a faluhoz, ahova igyekeztek, és ő úgy tett, mintha tovább akarna menni. 29De marasztalták, és azt kérték: Maradj velünk, mert már beesteledett, és a nap lehanyatlott! Bement azért, és velük maradt. 30Amikor asztalhoz telepedett velük, vette a kenyeret, megáldotta, megtörte, és nekik adta. 31Erre megnyílt a szemük, és felismerték őt, de ő eltűnt előlük. 32Ekkor így szóltak egymáshoz: Hát nem gerjedezett-e a szívünk, amikor beszélt velünk az úton, és magyarázta az Írásokat?
44Majd azt mondta nekik: Erről beszéltem nektek, amikor még veletek voltam, hogy be kell teljesednie mindannak, ami megíratott felőlem Mózes törvényében, a prófétáknál és a zsoltárokban. 45Akkor megnyitotta értelmüket, hogy értsék az Írásokat, 46és azt mondta nekik: Így van megírva: Krisztusnak szenvednie kell, és harmadnap fel kell támadnia a halottak közül.” (Lk 24:25-32; 44-46)
Ebben az igerészben arról a „hétmérföldes bibliaóráról” olvasunk, amelyet a feltámadott Úr Jézus tartott a két emmausi tanítványnak, majd pedig utána a tizenkettőnek. Ez a rész az egyik kritikus igehely az Ószövetség értelmezésében. Hiszen Jézus azt veti a tanítványok szemére, hogy balgatagságuk és rest szívűségük miatt nem értették meg az Írásokból, hogy minek kell történnie ővele. Ami érdekes, hogy Krisztus „Mózestől és valamennyi prófétától kezdve” magyarázta el, hogy mik írattak meg felőle. Később azt olvassuk, hogy „Mózes törvényében, a prófétáknál és a zsoltárokban” írattak meg dolgok Krisztus felől, az ő szenvedéséről és dicsőségéről. Nos, ez a három – Mózes, próféták, zsoltárok – a héber Ószövetség három részének neve. Vagyis Jézus azt mondja, hogy a teljes Ószövetség róla beszél, az ő szenvedéséről és dicsőségéről. Meg kellett nyitnia a tanítványok értelmét, hogy ezt ők is lássák, és értsék.
„39Ti azért kutatjátok az Írásokat, mert úgy vélitek, hogy azokban van az örök életetek, pedig azok rólam tesznek bizonyságot, … 46Mert ha hinnétek Mózesnek, nekem is hinnétek, mert ő rólam írt.” (Jn 5:39, 46)
Ebben a részben Jézus szintén megerősíti, hogy az Írások – ekkor az Ószövetség! – róla beszél. Később azt mondja, hogy Mózes róla írt. De vajon mire gondol Jézus? Hol írt Mózes róla? A klasszikus messiási próféciák közül nem olyan sok van Mózes könyvében. Ő mégis azt mondja, hogy Mózes róla írt. Vagyis Mózes könyvei is – igen, az áldozati rendszer, a nemzetségtáblázatok, a tisztulási törvények – kapcsolatban vannak Jézus Krisztussal.
„10Ezt az üdvösséget keresték és kutatták a próféták, akik a nektek szánt kegyelemről prófétáltak, 11nyomozva, hogy melyik vagy milyen időre jelentette azt ki Krisztus bennük levő Lelke, aki előre bizonyságot tett Krisztus szenvedéseiről és az utána következő dicsőségről. 12Nekik kijelentetett, hogy nem maguknak, hanem nekünk szolgáltak azokkal, amiket most az evangélium hirdetői, a mennyből küldött Szentlélek által hirdetnek nektek, amikbe az angyalok vágyakoznak betekinteni.” (1Pt 1:10-12)
Péter ugyancsak megerősíti, hogy Jézus Krisztus szenvedése ott van az egész Ószövetségben. Ezt kutatták a próféták, ennek örültek (vö. Jn 8:56), ám egyúttal azt is tudták, hogy mindezek nem az ő idejükben fog bekövetkezni, nem maguknak, hanem nekünk szolgálnak próféciáikkal. Vagyis az Újszövetség igenis megerősíti, hogy a teljes Ószövetség Krisztusról beszél.
Lásd meg Krisztust… mindenütt!
Szeretném hangsúlyozni, hogy amikor arról beszélünk, hogy az Ószövetség Jézus Krisztusról szól, akkor ne csak a Zsolt 22, Ézs 53 és Mik 5,2-re gondoljunk! Nemcsak a direkt próféciákban van ott Jézus! Lássuk meg őt:
a teremtésben Kol 1,16 Minden ő teremtett és magáért teremtett. Mindent azért készített, hogy a Szentháromság Istent dicsőítse. A férfit és a nőt, hogy bemutassa népe iránti szeretetét. Az angyalokat, hogy a Getsemáné-kertben erősítsék. Róla beszél fű, virág.
az ÓSZ személyeiben: Ádám az ő előképe (Róm 5,14; 1Kor 15,45), Salamon bölcsessége rá mutat (Mt 12,42). Az Újszövetség is megerősíti, hogy ezek rá mutatnak.
az ÓSZ isteni megjelenéseiben. Jézus nem volt tétlen a testet öltésig, hanem az Úr angyalaként megjelent (1Kor 10,1-4 vö. 2Móz 23,20-23). Mit mondanak el a megjelenések róla?
az ÓSZ-i törvényben A törvény célja az volt, hogy bemutassa az ő jellemét és rá való szorultságunkat (Gal 3,24). 
az ÓSZ-i történelemben. Isten ószövetségi népének története sem véletlen, hanem előremutatott a Messiás életére. A zsidók egyiptomi szabadulásában Máté felismerte Isten igazi fiának, Jézusnak egyiptomi menekülését és szabadulását (Mt 2,15 vö. Hós 11,1).
az ÓSZ-i prófétákban. Az egész Ószövetség várja a Mózesnél nagyobb próféta megjelenését (5Móz 18,15 v9. ApCsel 3,22; 7,37), aki ugyanúgy színről-színre látja Istent és kijelenti gondolatait. Ráadásul az eljövendő Messiás volt a próféták üzenete: Ézsaiás beszélt csodálatos jelleméről, Mikeás a származásáról, Zakariás a szenvedéséről, Ézsaiás a dicsőségéről (Jn 12:36-41). Minden próféta róla beszélt (Lk 24,27). 
az ÓSZ-i előképekben. Egy kép többet mond száz szónál. Éppen ezért Isten az ÓSZ-ben rengeteg képet is adott gyermekeinek, amelyek mind az eljövendő Messiásra emlékeztetnek. Kol 2,16-17. Még az ünnepek is róla beszélnek!
az ÓSZ-i szövetségekben. A bűneset után minden szövetség célja az volt, hogy előkészítse, felkészítse az embereket Jézus Krisztus érkezésére. Az Ő életében és halálában kötött új szövetségre mutattak elő az ószövetségiek. Mindegyik újabb ablakot nyitott: legyőzött kígyó (Ádám), béke az egész emberiséggel (Noé), hit és kegyelem (Ábrahám), törvény (Mózes), királyság (Dávid).
az ÓSZ-i példabeszédekben. Azt olvassuk, hogy Salamon, aki a Példabeszédek döntő többségét írta, volt a legbölcsebb ember a földön. Mégis e legbölcsebb ember is csúfosan elbukott a paráznaságban és bálványimádásban élete végén. Ki akkor az igazán bölcs ember? Ki az, aki nem csupán ír példabeszédeket, hanem aszerint is él? A Példabeszédek könyve tehát kiált az igazi, tökéletes bölcsesség iránt: aki bölcsebb, szentebb, igazabb Salamonnál. Ő Jézus Krisztus, akinek bölcsességét a benne való hit és imádság után kaphatjuk meg.
az ÓSZ-i költészetben. Az Újszövetség többször idéz a Zsoltárok könyvéből (41%), mint bármely más könyvből. Az evangéliumok több, mint 50-szer hivatkoznak a zsoltárok könyvére JK-sal kapcsolatosan. A Zsoltárok könyve Krisztusról szól: bemutatják szenvedését, ellenségét, lelki küzdelmeit, megaláztatását és dicsőséges uralkodását. Továbbá sokszor elfelejtjük, hogy a zsoltárok Jézushoz is szólnak. Amikor Istent szólítja meg a zsoltáros, és őt magasztalja, nem csupán az Atyának, hanem a Fiúnak és Szentléleknek is szólnak. Nincs zsoltár, aminek ne lenne köze Krisztushoz.
Szeretném tehát, hogy ha ez a kijelentés, hogy „az Ószövetség Jézusról beszél” új, mélyebb értelmet nyerne. Igen, van szentírásbeli alapunk, hogy keressük Jézust az Ószövetség minden egyes lapján. Tény, hogy megvan a veszélye a félreértelmezésnek, és belemagyarázásnak. Azonban a helytelen igeértelmezés még nem jelenti, hogy nem találhatjuk meg Jézust helyesen az Ószövetségben. A következő alkalmak során, majd sorra vesszük a különböző típusú ószövetségi írásokat (próféták, történeti könyvek, bölcsességirodalom stb.), és megnézzük, melyikben hogyan találhatunk rá Jézusra.
Az Ószövetség Isten újszövetségi népének is szól
Ám még egy dolgot hadd tegyünk még hozzá: az ÓSZ nemcsak Jézus Krisztusról beszél, hanem az ő újszövetségi népéről is. A próféták nekünk szolgáltak az írásaikkal (1Pt 1:10-12). Nem úgy van, hogy a keresztyéneké az Újszövetség, a zsidóké pedig az Ószövetség. Hanem az Ószövetséget mi érthetjük teljesen az Újszövetség fényében (pl. 1Kor 10,6).
„4Járuljatok hozzá, mint élő, az emberektől ugyan megvetett, de Isten előtt kiválasztott, becses kőhöz, 5és ti magatok is mint élő kövek épüljetek fel lelki házzá, szent papsággá, hogy lelki áldozatokkal áldozzatok, amelyek kedvesek Istennek Jézus Krisztus által. 6Azért áll ott az Írásban: Íme, kiválasztott, becses szegletkövet helyezek el Sionban, és aki hisz abban, nem szégyenül meg. 7Nektek tehát, akik hisztek, drága kincs, a hitetleneknek pedig az a kő, amelyet az építők elvetettek, szegletkővé lett, 8és a megütközés kövévé, a botránkozás sziklájává, amelybe beleütköznek, mert nem engedelmeskednek az igének. Ők erre is rendeltettek. 9Ti pedig választott nemzetség, királyi papság, szent nemzet, Isten tulajdon népe vagytok, hogy hirdessétek a hatalmas tetteit annak, aki a sötétségből az ő csodálatos világosságára hívott el titeket, 10akik egykor nem nép voltatok, most pedig Isten népe vagytok, akik számára nem volt irgalom, most pedig irgalmat nyertetek.” (1Pt 2:4-10)
Ez nagyon fontos igerész. Péter első levele többségében pogány hátterű gyülekezetnek íródott. Ebben a részben Péter sorra veszi az ószövetségi ígéreteket (2Móz 19; Hós 1-2), és azokat az Egyházra alkalmazza. Vagyis azt mondja: mi vagyunk Izráel, a papok, a templom, a választott nép, a királyi papság! Az ószövetségi képek rólunk is beszélnek, jogosan értelmezhetjük tehát magunkra, az újszövetségi Izráelre.

